b'\n_START_ARTICLE_\nMedsebojno delovanje zdravil\n_START_PARAGRAPH_\nMedsebojno delovanje zdravil, sou\xc4\x8dinkovanje zdravil ali interakcija zdravil je pojav pri so\xc4\x8dasnem prejemanju ve\xc4\x8d razli\xc4\x8dnih zdravil, ko eno zdravilo pomembno vpliva na u\xc4\x8dinek drugega. Medsebojno delovanje zdravil je po navadi ne\xc5\xbeelen pojav in se mu med zdravljenjem \xc5\xbeelimo izogniti. V redkih primerih pa je sou\xc4\x8dinkovanje dveh ali ve\xc4\x8d zdravil \xc5\xbeeleno. _NEWLINE_Opisanih je ve\xc4\x8d kot 5.000 medsebojnih delovanj zdravil, vendar je le nekaj zares pomembnih in \xc5\xa1e ta se poka\xc5\xbeejo le pri posameznih bolnikih.\n_START_SECTION_\nNa\xc4\x8dini medsebojnega delovanja\n_START_PARAGRAPH_\nDo medsebojnega delovanja zdravil lahko pride bodisi na ravni farmakokinetike (absorpcija, porazdelitev, presnova, izlo\xc4\x8danje) bodisi na ravni farmakodinamike. Najpogostej\xc5\xa1i vzrok klini\xc4\x8dno pomembnih medsebojnih delovanj zdravil je delovanje na ravni presnove ._NEWLINE_Posledica sou\xc4\x8dinkovanja je lahko zmanj\xc5\xa1an, pove\xc4\x8dan, hitrej\xc5\xa1i, zapozneli, po\xc4\x8dasnej\xc5\xa1i ali sploh druga\xc4\x8den u\xc4\x8dinek zdravila.'